Povzetek revizijskega poročila  
Pravilnost dela poslovanja Občine Divača

Računsko sodišče je revidiralo pravilnost poslovanja Občine Divača v letu 2021 v delu, ki se nanaša na pripravo proračuna in zaključnega računa proračuna ter izvrševanje proračuna, prodaje nepremičnega premoženja in oddaje prostorov v najem, javna naročila pri investicijskih odhodkih, tekoče transfere (tekoče transfere za prevoze učencev osnovne šole in tekoče transfere nepridobitnim organizacijam in ustanovam), zadolževanje ter druga področja poslovanja (imenovanje podžupana in imenovanje nadzornega odbora). Cilj revizije je bil izrek mnenja o pravilnosti poslovanja Občine Divača v letu 2021 v delu, ki se nanaša na pripravo proračuna in zaključnega računa proračuna ter izvrševanje proračuna, prodaje nepremičnega premoženja in oddaje prostorov v najem, javna naročila pri investicijskih odhodkih, tekoče transfere (tekoče transfere za prevoze učencev osnovne šole in tekoče transfere nepridobitnim organizacijam in ustanovam), zadolževanje ter druga področja poslovanja (imenovanje podžupana in imenovanje nadzornega odbora).

Računsko sodišče je o pravilnosti dela poslovanja Občine Divača v letu 2021 izreklo negativno mnenje, ker občina ni poslovala v skladu s predpisi in pogodbenimi določili v naslednjih primerih:

* županja o sprejeti odločitvi o začasnem financiranju v obdobju od januarja do marca 2021 ni obvestila občinskega sveta; v splošnem in posebnem delu proračuna za leto 2021 ni prikazala ocene realizacije prejemkov in izdatkov za leto 2020 ter realizacije prejemkov in izdatkov za leto 2019; obrazložitve proračuna občine za leto 2021, poročilo o realizaciji proračuna v prvem polletju 2021 in obrazložitev splošnega dela zaključnega računa proračuna občine za leto 2021 niso popolni; likvidnosti proračuna ni mesečno načrtovala; županja v poročilu o realizaciji proračuna v prvem polletju 2021 in v zaključnem računu proračuna občine za leto 2021 ni poročala občinskemu svetu o izvršenih prerazporeditvah; v okviru obrazložitev posebnega dela zaključnega računa proračuna občine za leto 2021 ni pripravila poslovnega poročila, ki bi vključevalo poročilo o doseženih ciljih in rezultatih; ni zagotovila evidentiranja predobremenitev proračuna oziroma ni vzpostavila evidence prevzetih obveznosti v breme proračunov prihodnjih let;
  + županja za vodenje postopka javnega zbiranja ponudb ni imenovala komisije, temveč je delo komisije opravljal odbor za gospodarstvo in okolje; s ponudniki je sklenila pogodbe 2 leti in pol po opravljeni izbiri; pred sklenitvijo 5 kupoprodajnih pogodb ni pridobila pisnih izjav ponudnikov, da niso povezane osebe; Dopolnitve Cenika o oddajanju v najem nepremičnega premoženja v Občini Divača ni objavila; v 11 najemnih pogodbah za oddajo telovadnice Osnovne šole dr. Bogomirja Magajne Divača v občasno uporabo ni imenovala skrbnika pravnega posla oziroma ga ni določila v pogodbah; cenika uporabe šolskih prostorov ni potrdil občinski svet; 1 uporabniku je v najemni pogodbi za najem dvorane določila in zaračunala prenizko uporabnino, 1 pa previsoko uporabnino; 1 uporabniku telovadnice Osnovne šole dr. Bogomirja Magajne Divača je zaračunala prenizko uporabnino; račune za plačilo uporabnin je izdala za po 2 meseca skupaj; ni poskrbela za popolno in pravočasno pobiranje prejemkov proračuna;
* pri plačilu obveznosti iz proračuna ni upoštevala zakonskega plačilnega roka; za projekt gradnja kanalizacijskega omrežja in infrastrukture v vaseh Betanja, Matavun in Škocjan ni pripravila investicijskega programa; pred prevzemom obveznosti za izvedbo projekta za izgradnjo priključkov na kanalizacijsko omrežje in pred uvrstitvijo projekta v načrt razvojnih programov ni pripravila dokumenta identifikacije investicijskega projekta oziroma poenostavljene investicijske dokumentacije; aneks zaradi zamenjave vodje del in zaradi izvedenih več del ter nepredvidenih in dodatnih del je sklenila po zaključku del; garancijo za odpravo napak v garancijskem roku je pridobila prepozno; prevzela je obveznosti, ki niso bile načrtovane v proračunu občine za leto 2021; plačala je dela, ki v času plačila še niso bila izvedena;
* javnega naročila za prevoze učencev osnovne šole ni oddala skladno s predpisi o javnem naročanju; Občini Sežana in CIRIUS Vipava ni izdala računov za vračilo stroškov prevoza njunih uporabnikov; bančno garancijo za dobro izvedbo pogodbenih obveznosti je od izvajalca pridobila prepozno in od izvajalca ni pridobila novih garancij za dobro izvedbo pogodbenih obveznosti s podaljšano veljavnostjo in v višini garantiranega zneska, ki je skladno s spremembo pogodbene obveznosti višji; na portalu javnih naročil ni objavila aneksov k pogodbi za izvedbo storitve prevozi osnovnošolskih otrok za obdobje 2017–2021; 7 izvajalcem programov športa je izplačala sredstva za pokrivanje stroškov, povezanih z izvajanjem ukrepov za zajezitev epidemije covida-19, ne da bi prej izvedla javni razpis in pred izplačilom sredstev ni preverila višine obveznosti; Osnovni šoli dr. Bogomirja Magajne Divača je na podlagi prejete vloge dodelila in izplačala sredstva za sofinanciranje izdaje zbornika in produkcijo filma, ne da bi prej izvedla javni razpis in ne da bi z njo sklenila pogodbo o dodelitvi sredstev; na svetovni splet ni posredovala vseh dokumentov iz javnega razpisa na področju športa in Javnega razpisa za leto 2021 za sofinanciranje kulturnih dejavnosti;
* Zavodu za gasilno in reševalno službo Sežana je zagotovila sredstva za odplačilo obveznosti iz pogodbe o finančnem leasingu, kar pomeni, da gre za zadolžitev občine, ne da bi občina pridobila soglasje Ministrstva za finance; občinski svet je izdal soglasje za zadolžitev Javnega podjetja Kraški vodovod Sežana d.o.o., ne da bi občina predhodno preverila oziroma čeprav ni pridobila izjave, da ima javno podjetje zagotovljena sredstva za servisiranje dolga iz neproračunskih virov; od 2 javnih zavodov, katerih soustanoviteljica je, ni pridobila podatkov o stanju zadolženosti na dan 31. 12. 2021, od 2 javnih zavodov, katerih ustanoviteljica oziroma soustanoviteljica je, pa jih ni pridobila pravočasno;
* županja ni imenovala podžupana.

Računsko sodišče je Občini Divača podalo **priporočila** za izboljšanje poslovanja, ni pa zahtevalo predložitve odzivnega poročila, saj je občina med revizijskim postopkom, kjer je bilo mogoče, sprejela ustrezne popravljalne ukrepe za odpravo razkritih nepravilnosti oziroma ukrepe, ki bodo zmanjšali možnost nastajanja istovrstnih nepravilnosti v prihodnje.

Ljubljana, 3. novembra 2023